A Bizottság 3237/81/EGK rendelete

(1981. november 12.)

az egyes szeszes italok formájában exportált gabonafélék esetében nyújtott kiigazított visszatérítésekre vonatkozó általános szabályokról szóló 1188/81/EGK rendelet végrehajtása részletes szabályainak megállapításáról szóló 1842/81/EGK rendelet módosításáról

AZ EURÓPAI KÖZÖSSÉGEK BIZOTTSÁGA,

tekintettel az Európai Gazdasági Közösséget létrehozó szerződésre,

tekintettel a legutóbb az 1949/81/EGK rendelettel [1] módosított, a gabonafélék piacának közös szervezéséről szóló, 1975. október 29-i 2727/75/EGK tanácsi rendeletre [2] és különösen annak 16. cikke (6) bekezdésére és 24. cikkére,

tekintettel az egyes szeszes italok formájában exportált gabonafélékre nyújtott kiigazított visszatérítésekre vonatkozó általános szabályok és az e visszatérítések összegének rögzítésére vonatkozó kritériumok megállapításáról, valamint a Szerződés II. mellékletében nem szereplő egyes termékek tekintetében a 3035/80/EGK rendelet módosításáról szóló, 1981. április 28-i 1188/81/EGK tanácsi rendeletre [3] és különösen annak 12. cikkére,

mivel az 1842/81/EGK tanácsi rendelet [4] előírja, hogy részletes szabályokat kell alkalmazni az egyes szeszes italok formájában exportált gabonafélékre nyújtott visszatérítések esetében;

mivel a legutóbb a 2646/81/EGK rendelettel [5] módosított 2730/79/EGK bizottsági rendelet [6] 26. cikke a visszatérítés előzetes kifizetéséről rendelkezik, amennyiben a termékeket élelmiszerraktárban helyezték el; mivel ilyen esetekben a vámraktár üzemeltetőjének vállalnia kell, hogy a termékeket a Közösségen belül élelmiszerkészletként használja fel; mivel a visszatérítés tekintetében az ilyen készletek exportnak minősülnek; mivel az 1842/81/EGK rendelet hatálya alá tartozó italokat úgy kell tekinteni, hogy azokat az ilyen raktárakban történő elhelyezésük során exportálták;

mivel előfordulhat, hogy az élelmezési célú termékek nem érik el rendeltetési helyüket; mivel ilyen esetekben a visszatérítést vissza kell fizetni, vagy egy rögzített összeget kell fizetni; mivel ezekre a termékekre a 2730/79/EGK rendelet 26-29. cikke rendelkezéseit kell alkalmazni;

mivel a Bizottság rendelkezésére álló legfrissebb adatok szerint az 1842/81/EGK rendelet 17. cikkének meghatározásai nem veszik megfelelőképpen figyelembe a whiskyt gyártó tagállamok jelenlegi gyakorlatát; mivel következésképpen a rendeletet módosítani kell;

mivel az e rendeletben foglalt intézkedések összhangban vannak a Gabonapiaci Irányítóbizottság véleményével,

ELFOGADTA EZT A RENDELETET:

1. cikk

Az 1842/81/EGK rendelet a következőképpen módosul:

1. A 12. cikk a következő bekezdéssel egészül ki:

"(3) A 2730/79/EGK rendelet 26. cikke értelmében elismert élelmiszerraktárakban elhelyezett termékeket exportáltnak kell tekinteni.

Amennyiben a termékeket ilyen raktárakban helyezték el, a fent említett rendelet 26-29. cikkének rendelkezéseit megfelelően alkalmazni kell."

2. A 17. cikk helyébe a következő szöveg lép:

"17. cikk

A 16. cikk alkalmazásában:

a) "grain whisky": 15 % árpából vagy annak megfelelő mennyiségű malátából, és 85 % gabonából készült whisky;

b) "malt whisky": kizárólag malátából készült whisky;

c) "Irish pot-still whiskey": az árpából és legalább egyharmad mennyiségű malátából készült whisky;

d) a 13. cikk (2) bekezdésében említett szeszes italok gyártása során alkalmazott különböző típusú gabonafélék százalékos mennyiségét az 1181/81/EGK rendelet 2. cikkében említett szeszes italok gyártása során alkalmazott különböző típusú gabonafélék összmennyiségének figyelembevételével kell meghatározni."

2. cikk

Ez a rendelet az Európai Közösségek Hivatalos Lapjában való kihirdetését követő harmadik napon lép hatályba.

Az 1. cikk (2) bekezdését 1981. július 1-jétől kezdődő hatállyal kell alkalmazni.

Az 1. cikk (1) bekezdését, az érintett fél kérelmére, ugyanettől az időponttól kezdődő hatállyal kell alkalmazni.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 1981. november 12-én.

a Bizottság részéről

Poul Dalsager

a Bizottság tagja

[1] HL L 198., 1981.7.20., 2. o.

[2] HL L 281., 1975.11.1., 1. o.

[3] HL L 121., 1981.5.5., 3. o.

[4] HL L 183., 1981.7.4., 10. o.

[5] HL L 259., 1981.9.12., 10. o.

[6] HL L 317., 1979.12.12., 1. o.

--------------------------------------------------